Gangbang: Den rufferidømte ekspolitiker Per Zeidler er igen afsløret i at arrangere sexorgier, såkaldte gangbangs, som deltagerne betaler for at være med til.

Knap tre uger efter, at den tidligere byrådspolitiker fra Syddjurs blev dømt, var han er i fuld gang igen. Det viser optagelser med skjult kamera i dokumentarudsendelsen "Kanal 5 afslører: Gangbang-politikeren". Zeidler blev ved Retten i Randers 16. maj idømt seks måneders betinget fængsel med en prøvetid på to år for 73 tilfælde af rufferi, altså for at tjene penge på, at andre prostituerer sig.

I dokumentarudsendelsen udgiver journalist Pia Gustavsen fra Kanal 5 sig for at være en pige, der er interesseret i at komme ind i gangbang-branchen. Under falsk profil går hun undercover og kontakter Per Zeidler.

- Vi bliver kontaktet af en anonym kilde, som siger, at Zeidler altid er på jagt efter piger til gangbangs, fortæller Pia Gustavsen i dokumentaren.

Hun laver derfor karakteren "Maja" på 28 år, som er seksuelt eksperimenterende og gerne vil prøve at overvære og måske selv være med i et gangbang. Inden hun og Zeidler mødes til gangbang 4. juni 2019, fortæller Zeidler i telefonen om sin tid som gangbang-arrangør.

- Jeg har gjort det mindst 150 gange, i otte år cirka. Jeg har en lukket mailgruppe med 125 mand, som jeg skriver ud til, når jeg laver de her arrangementer. Jeg har en liste med knap 50 kvinder. Vi gør det i mit hus i Hadsund, og jeg tager 20 procent af det, der kommer i kassen, fortæller Zeidler til journalisten i telefonen.